Van 'Rokkie' gaan jy nog baie hoor | Netwerk24
Van 'Rokkie' gaan jy nog baie hoor
Deur Rafiek Mammon 29 April 2018 11:12
Daar is 'n spreekwoord wat lui: Loop eers 'n paar myl in iemand anders se skoene voordat jy hom oordeel.
In 'n land met so 'n omvattende Grondwet is dit nogal eienaardig dat ons nie meer verdraagsaam is nie. Sodra jy regtig daaroor dink, besef jy die Grondwet mag jou en jou regte beskerm, maar dit verduidelik ongelukkig nie jou gedrag aan jou bure of jou familie nie.
Dit is teen hierdie agtergrond dat Rokkie afspeel.
Rokkie is die verhaal van 'n man se stryd met sy geslag: die een waar die dokters die etiket "seun" aan hom toegewys het toe hy gebore is.
Die vraag is: Wat maak jy as weet dis verkeerd? As jy van kleins af voel jy is anders, en asof dit net 'n kosmiese grap is.
Ricardo, oftewel Raquel, voel so.
Charlton GeorgeFoto: Hanru Marais
Die verhaal speel af op die dag dat Ricardo amptelik Raquel gaan word, terwyl hy sy tassie pak met die benodigdhede om saam te neem hospitaal toe vir die geslagsveranderingsoperasie.
Nou hoe vertel 'n mens so 'n verhaal met die nodige sensitiwiteit en medelye?
Regisseur Lee-Ann van Rooi en akteur Charlton George kry dit reg.
Die kykNET-teater se verhoog is 'n groot spasie om te vul vir net een mens, en hoewel die stuk soms sy intimiteit moet prysgee, en dit soms voel asof die karakter net 'n bietjie te ver weg van jou is, word die spasie gevul met die intieme verhaaltjies, die wisselwerking van parodie, patos en teatervernuf.
En dit is oorgenoeg rede om hierdie boeiende teaterstuk te gaan kyk.
George is nog nie volkome in harmonie met sy karakter nie. Jy kan sien hy moet nog hier en daar sy voete vind, maar sy nuanses en sy karakterisering is meesterlik soos hy moeiteloos emosies weef van hartseer en deernis tot onheilige brutaliteit.
Die stuk is rou en kaalgestroop. Dit is presies hoe hierdie soort storie vertel moet word. En, ondanks donker wolkies en silwerrandjies, is dit uitdagende teater.
Ja, dit is Rokkie se eerste uitstappie. Dus verwag 'n mens oomblikke waar daar beter keuses kan wees, en dat Ricardo/Raquel net titseltjies meer kon kry om mee te werk.
Maar dit sal mettertyd gebeur soos die verhouding tussen die teks, speler en regisseur soos enige goeie deeg meer en meer bewerk word.
Ek glo stellig dat ons nog baie van Rokkie gaan hoor en dat dit net die begin is van 'n pot wat hopelik nog lank gaan prut.